钦定古今图书集成/明伦汇编/宫闱典/第049卷 > 真宗李宸妃
## 钦定古今图书集成/明伦汇编/宫闱典/第049卷 > 真宗李宸妃

按《宋史后妃传》：“李宸妃，杭州人也。祖延嗣，仕钱氏，为
金华县主簿。父仁德，终左班殿直。初入宫，为章献太
后侍儿，庄重寡言，真宗以为司寝。既有娠，从帝临砌
台，玉钗坠，妃恶之。帝心卜，钗完当为男子。左右取以
进，钗果不毁，帝甚喜。已而生仁宗，封崇阳县君。复生
一女，不育，进才人，后为婉仪。仁宗即位，为顺容，从守”
永定陵。章献太后使刘美、张怀德为访其亲属，得其
弟用和，补三班奉职。初，仁宗在襁褓，章献以为己子，
使杨淑妃保视之。仁宗即位，妃嘿处先朝嫔御中，未
尝自异，人畏太后，亦无敢言者。终太后世，仁宗不自
知为妃所出也。明道元年，疾革，进位宸妃。薨，年四十
六。初，章献太后欲以宫人礼治丧于外。丞相吕夷简
奏：礼宜从厚，太后遽引帝起。有顷，独坐帘下，召夷简
问曰：“一宫人死，相公云云，何欤？”夷简曰：“臣待罪宰相，
事无内外，无不当预。”太后怒曰：“相公欲离间吾母子
耶？”夷简从容对曰：“陛下不以刘氏为念，臣不敢言。尚
念刘氏，则丧礼宜从厚。”太后悟，遽曰：“宫人，李宸妃也，
且奈何？”夷简乃请治丧，用一品礼殡洪福院。夷简又
谓入内都知罗崇勋曰：“宸妃当以后服殓，用水银实
棺，异时勿谓夷简未尝道及。”崇勋如其言。后章献太
后崩，燕王为仁宗言：“陛下乃李宸妃所生，妃死以非
命。”仁宗号恸顿毁，不视朝累日，下哀痛之诏，自责。尊
宸妃为皇太后，谥庄懿。幸洪福寺祭告，易梓宫，亲哭
视之，妃玉色如生，冠服如皇太后，以水银养之，故不
坏。仁宗叹曰：“人言其可信哉！”遇刘氏加厚。陪葬永定
陵，庙曰奉慈。又即景灵宫建神御殿，曰广孝。庆历中，
改谥章懿，升祔太庙。拜用和为彰信军节度使、检校
侍中，宠赉甚渥。既而追念不已，顾无以厚其家，乃以
福康公主下嫁用和之子玮。